Na temelju članka 23. Statuta Filozofskog fakulteta Osijek-pročišćeni tekst i sukladno Odluci Fakultetskog vijeća Filozofskog fakulteta Osijek od 8. studenoga 2017. godine o Pet friendly fakultetu dana 1. prosinca 2017. godine donose se sljedeća

**PRAVILA**

**o načinu boravka životinja na Fakultetu**

1. Filozofski fakultet Osijek Sveučilišta Josipa Jurja Strossmayera u Osijeku Pet friendly je fakultet.
2. Pod pojmom Pet friendly podrazumijeva se mogućnost dovođenja životinja na Fakultet koje su kućni ljubimci osobe koja ih dovodi, a u skladu s člankom 4. stavku 10. Zakona o zaštiti životinja ("Narodne novine" 102/17.): " kućni ljubimci su životinje koje čovjek drži zbog društva, zaštite i pomoći ili zbog zanimanja za te životinje."
3. Životinje iz točke 2. ovog Pravilnika na Fakultet mogu ući pod sljedećim uvjetima:
* životinja mora biti na povodcu ili odgovarajućem transporteru odnosno zatvorenoj košari
* pas veće pasmine osim povodca mora imati i zaštitnu košaru na njuški
* životinja može ući isključivo u pratnji vlasnika
* pri ulasku vlasnik životinje mora se prijaviti na portu Fakulteta, predati osobnu iskaznicu na uvid, prijaviti životinju s kojom ulazi na Fakultet, prostoriju/službu u koju ide i predviđeno vrijeme zadržavanja
* pri izlasku vlasnik životinje mora se prijaviti na portu Fakulteta i potvrditi svoj izlazak sa životinjom
* životinja ne može biti na Fakultetu bez vlasnika
* ukoliko bi životinja na bilo koji način svojim ponašanjem uzrokovala neugodnosti ili buku na Fakultetu, vlasnik ju je dužan odmah izvesti iz zgrade
1. Životinje iz točke 2. ovog Pravilnika zabranjeno je dovoditi na nastavu, ispite i konzultacije, studijski dio Knjižnice te u studentsku kantinu.
2. Vlasnik životinje odgovoran je za čistoću i higijenu životinje i prostora u kojem se životinja kretala.
3. Vlasnik životinje odgovoran je za štetu nastalu boravkom životinje na Fakultetu te je dužan istu nadoknaditi u realnom novčanom iznosu najkasnije u roku od 7 dana od dana nastanka štete, u protivnom će Fakultet bit prisiljen poduzeti zakonske mjere naplate. Nastala šteta evidentirat će se na porti Fakulteta uz zapisnik i potpise svjedoka te vlasnika životinje.
4. Osoba koja ima zdravstvenih problema vezanih uz boravak životinja u prostoriji dužna je pri dolasku vlasnika i životinje obavijestiti ih o istome, a vlasnik je dužan životinju izvesti iz prostorije.
5. Za nepoštivanje bilo koje od navedenih odredbi, vlasniku životinje izreći će se pisana opomena, a u slučaju ponavljanja nepoštivanja ovih Pravila zabranit će mu se dolazak na Fakultet sa životinjom što će se zabilježiti u evidenciji na porti Fakulteta.
6. Ova Pravila stupaju na snagu danom donošenja.

 **UPRAVA FAKULTETA**

KLASA: 035-01/17-01/17

URBROJ: 2158-83-02-17-3